A doua navă cu ajutor umanitar pentru Fâşia Gaza va pleca din Cipru în câteva zile
Data publicării:
Al doilea vas cu ajutor umanitar pentru Fâşia Gaza va pleca din Cipru "în următoarele zile", după ce vineri în enclava palestiniană au ajuns 200 de tone de alimente la bordul unei nave a organizaţiei neguvernamentale spaniole Open Arms, au anunţat marţi autorităţile cipriote, transmite AFP, potrivit Agerpres.
"Trebuie luaţi în calcul anumiţi factori, în special condiţiile meteorologice care trebuie să fie favorabile la plecarea celui de-al doilea vas", a indicat purtătorul de cuvânt al guvernului cipriot, Konstantinos Letymbiotis.
El a precizat că nava este încărcată şi că toate controalele necesare au fost efectuate.
Vasul, care are la bord 240 de tone de ajutor umanitar, va folosi culoarul maritim cu plecare din portul cipriot Larnaca, traseu utilizat prima dată de nava omonimă a organizaţiei Open Arms pentru a livra 200 de tone de alimente furnizate de organizaţia neguvernamentală americană World Central Kitchen.
În Cipru urmează să se desfăşoare joi o reuniune cu reprezentanţi din 40 de ţări, pentru a asigura ''coordonarea necesară pentru creşterea fluxului de ajutor umanitar destinat populaţiei civile din Gaza şi pentru garantarea continuităţii acestui flux'', a adăugat reprezentantul executivului cipriot.
ONU se teme de o foamete generalizată în enclava palestiniană, unde de cinci luni se desfăşoară un conflict militar între Israel şi mişcarea islamistă Hamas.
Războiul dintre Israel şi mişcarea Hamas a izbucnit după atacul terorist efectuat în 7 octombrie de comandouri ale militanţilor palestinieni în sudul Israelului, când aproximativ 1.160 de persoane au fost ucise. Alte circa 250 de persoane au fost luate ostatice şi duse în Fâşia Gaza.
Armata israeliană a ripostat cu o campanie de bombardamente, urmată de o operaţiune terestră de amploare, împotriva poziţiilor Hamas din Fâşia Gaza.
Conform autorităţilor sanitare din Fâşia Gaza, acţiunile militare israeliene s-au soldat până marţi la prânz cu 31.819 de morţi şi 73.934 de răniţi în rândul palestinienilor.